Magiese realisme | | INK Magiese realisme – INK
Titel: Magiese realisme
Datum gepubliseer: 18 Junie 2017 Aantal woorde: 160 129 Kere gelees ♥2
ŉ Kiewiet trippel rond
soos ŉ Beatle op Acid
drie treë vorentoe, wieg-wieg
linkerpoot in die lug –
in gitswart kykers
draai ŉ rolbos om en om.
Met my rug teen die growwe bruin
van ŉ perskeboom, bekyk ek die kring:
groen, onwrikbaar groen,
die lug het omgedop in dieper blou,
fyn haartjies op ŉ perske
ŉ takkie knak
en die vrug val in my hand.
na ŉ sorgvrye tyd
met die smaak van kondensmelk
reën en son –
ek vergaap my aan die goddelose kaalkopman:*
Winde tregter in my (wan)begrip
oor die gehekel van tyd,
splinter in simbiose
met die vormlose negende uur:
“Eloï, Eloï, lama sabagtáni?”
Ek struikel teen verganklikheid
maar omhels tóg ŉ blinde jaargety
in hierdie spasie
van magiese realiteit.
* Aleister Crowley soos hy op die Beatles se Sgt. Pepper’s Lonely Hearts Club Band
album verskyn het.
Unieke samevatting van beelde. Ek hou hiervan!
Baie dankie Francois
Ernst, dit is ‘n grootte hierdie. Baie metaforiek, baie beelde, baie inligting en ‘n magiese slot. Ek vind dit moeilik om jou werk te krit, nie omdat ek nie weet hoe om dit te doen nie, maar eerder omdat dit alleronnodig is. Jy is ‘n slim skrywer wat presies weet waarheen jy die vers wil neem en in die meeste van pogings juis daarin slaag. Ek geniet jou werk baie en voel ‘blessed’ (jammer vir die engels) om daarin te deel.
Jy sit vanoggend ‘n glimlag op my gesig met jou woorde – soos ‘n druppel heuning op my tong 🙂 Baie dankie IM, mooi dag vir jou 🙂 🙂